ཐ་མ་ཁའི་ཉེས་དམིགས་

ན་མོ་གུ་རུ་ཌཱཀྐི་ནི་ཡེ།།

བླ་མ་མཁའ་འགྲོའི་ཚོགས་ལ་ཕྱག་འཚལ་ལོ།།

རྫས་ངན་ཐ་མ་ཁ་དང་སྣ་དུད་ཀྱི།།

ཉེས་དམིགས་བཤད་ལ་དང་པོ་ལོ་རྒྱུས་ནི།།

རྫོཊ་པའི་སངས་རྒྱས་བཅོམ་ལྡན་ཤཱཀ་ཐུབ་ལ།།

བདུད་ཀྱིས་མཆོད་པ་ཕུལ་ནས་སྨོན་ལམ་བཏབ།།

སངས་རྒྱས་བསྟན་ཞབས་བདག་གིས་དབང་འདུས་ཤོག།

ཅེས་སྨྲས་རྫོཊ་པའི་སངས་རྒྱས་ཀྱིས་མཁྱེན་ནས།།

རིཊ་གསུམ་མགོན་པོའི་སྤྲུལ་པས་འདུལ་ཤོག་གསུངས།།

གཞན་འཕྲུལ་དབང་བྱེད་དགའ་རབ་དབང་ཕྱུག་གིས།།

བློན་པོ་བཙུན་མོ་དང་བཅས་གྲོས་བློ་བསྡུར།།

སྣ་ཚོགས་རྫུ་འཕྲུལ་བསྟན་ནས་མཆིལ་མ་བཏབ།།

དུག་སྒོང་དུ་གྱུར་བཙུན་མོ་པད་ཕྲེང་མ།།

བློན་གཉིས་བཅས་བསྐུར་རྡོ་རྗེ་གདན་དུ་བཏང་།།

མཚོན་ཆ་མེ་འབར་ལྟ་བུར་མ་བཟོད་ལོག།

བཞི་སྟོང་དུས་འཚོགས་མདའ་འཕངས་ར་བ་བཅོམ།།

ཕྱོགས་མཚམས་རླུང་བསྐུར་ལོ་དགུ་སོང་བ་ན།།

སྔོན་མེད་སྔོ་སྐྱེས་བཛྲ་ཀ་ལས་བཅད།།

སྨད་འཚོང་བཛྲ་ཤྲཱིས་ཁྲོམ་དུ་བཏོན།།

ཀུན་གྱིས་ཡིད་འོང་སྣར་འགམ་དུ་བ་འཐུང་།།

མུ་སྟེགས་དར་ཞིང་སངས་རྒྱས་བསྟན་པ་བཅོམ།།

བོད་དར་ཁྲི་སྲོང་ལྡེ་བཙན་སྐུ་ཚེ་བསྟུང་།།

ལྷ་སྲས་གདུང་བརྒྱུད་ཆད་སོགས་བསྟན་པ་ཕུང་།།

ཧོར་སོག་དམག་དཔུང་ནད་མཚོན་མུ་གེ་དར།།

བར་དུ་ཉེས་དམིགས་བསམས་ནས་སྤང་བ་ནི།།

སྔོ་དེ་གར་དར་བདུད་རྣམས་ཁོང་དུ་འཛུལ།།

ཆོས་ལོག་ཁྲིམས་ཞིག་སྡེ་འཁྲུག་ཟོལ་སྦྱོར་དར།།

གཡོ་ཁྲམ་མི་དགེ་ཐམས་ཅད་དེ་ཡིས་བྱེད།།

དུད་པ་མཁར་སོང་ལྷ་འཁྲུགས་གཟའ་ནད་དར།།

མཆིལ་མ་སར་དོར་ཀླུ་འཁྲུགས་མཛེ་ནད་འབྱུང་།།

བྱིང་རྒོད་འཐིབ་རྨུགས་ཤེས་འགྲིབ་རྩ་རླུང་ཉམས།།

དྲི་ཙམ་ཕོག་པས་ས་བཅུའི་བྱང་སེམས་ཀྱང་།།

ལན་གཅིག་དམྱལ་བ་ཐིག་ནག་དག་ཏུ་འགྲོ།།

འགོ་བའི་ལྷ་ཡལ་རྟེན་གསུམ་རབ་གནས་ཉམས།།

ཆོས་སྲུང་དགྲར་སྡང་བསྟན་འཛིན་སྐུ་ཚེ་འགྲིབ།།

དབང་བསྐུར་མི་ཐོབ་ལུང་ཁྲིད་བྱིན་མི་འཇུག།

སངས་རྒྱས་ཐུགས་རྗེས་མི་འདྲོངས་བཀའ་དང་འགལ།།

བྱང་སེམས་འབུམ་བསད་རྟེན་གསུམ་འབུམ་བཤིག་ལས།།

ཉེས་པ་ཆེ་ཞིང་དམྱལ་ཁམས་བཅོ་བརྒྱད་འགྲིམ།།

འདི་སྤངས་བཅུག་ཀུན་པདྨའི་སྤྲུལ་པ་ཡིན།།

བདུད་མོའི་མངལ་ཁྲག་དྲི་ཟའི་དུ་རུ་ཀ།

འདི་སྤྱོད་གཅོད་ལོག་ཡིན་ཞེས་མ་གཅིག་གསུངས།།

བློ་དམན་མགོ་ཡང་ཆོས་འཁོར་བསྟན་པ་ཉམས།།

བསོད་ནམས་ཟད་ཅིང་སྤྱོད་ངན་སྲེད་པ་འཕེལ།།

ཁ་ཆུ་མི་ཐུབ་མདོག་ཉམས་ནད་ཀུན་སློང་།།

ཞ་སྨྱོ་འོན་ལྐུགས་ལོང་བརྒྱལ་དྲི་ངན་བྲོ།།

ཆར་སྐམ་རྩྭ་སད་སེར་བ་འབུ་སྲིན་འབྱུང་།།

རིམས་ནད་ཇག་རྐུན་ནང་འཁྲུག་ལྟས་ངན་དར།།

བྱང་སེམས་རྩ་སྐམ་བདུད་དང་ཐེའུ་རང་ཞུགས།།

གཟའ་འཛིན་དུས་ལོག་སྐར་མ་རྟགས་ཅན་འཆར།།

ཞེས་དང་གུ་རུ་པདྨ་འབྱུང་གནས་ཀྱིས།།

ཐ་མ་སྤངས་པའི་ཐབས་དང་ཕན་ཡོན་ནི།།

ང་ལ་དད་མོས་རྗེས་སུ་འཇུག་འདོད་རྣམས།།

ཐ་མ་ཁ་ཞེས་ཟས་ངན་དུག་ཅན་འདི།།

འཐུང་མི་རྣམས་དང་ཁ་ལག་སྤྱོད་མི་བསྲེ།།

གལ་ཏེ་འདྲེས་ན་རྩ་བཤལ་ཆུ་བཤལ་གྱིས།།

བཟང་དྲུག་སྨན་དང་བཛྲ་གུ་རུ་ཡིས།།

ལུས་ཀྱི་ཕྱི་ནང་ཀུན་ལ་ཡང་ཡང་བྱུག།

བསྐང་བཤགས་ཉམས་གྲིབ་སེལ་བའི་ཆོ་ག་བྱ།།

ཤེས་ལྡན་སྐྱེ་བོ་ཡོད་ན་སྤང་བར་བྱ།།

དཀོན་མཆོག་རྗེས་སུ་འཇུག་ན་སྤང་བར་བྱ།།

བཀའ་བཞིན་སྒྲུབ་འདོད་ཡོད་ན་སྤང་བར་བྱ།།

དམ་ཚིག་སྡོམ་པ་བསྲུང་ན་སྤང་བར་བྱ།།

རྩེ་གཅིག་བསམ་གཏན་སྒྲུབ་ན་སྤང་བར་བྱ།།

དགེ་སློང་ཁྲིམས་ལྡན་ཡིན་ན་སྤང་བར་བྱ།།

སྔགས་པ་དམ་ལྡན་ཡིན་ན་སྤང་བར་བྱ།།

འདི་ཕྱི་གཉིས་ཡོད་བྱེད་ན་སྤང་བར་བྱ།།

ངན་འགྲོའི་སྡུག་བསྔལ་བསམ་ན་སྤང་བར་བྱ།།

གཏན་གྱི་བདེ་བ་འདོད་ན་སྤང་བར་བྱ།།

ཚེ་རིང་ནད་མེད་འདོད་ན་སྤང་བར་བྱ།།

བདེ་སྐྱིད་ཕུན་ཚོགས་འདོད་ན་སྤང་བར་བྱ།།

བུ་ནོར་ལོངས་སྤྱོད་འདོད་ན་སྤང་བར་བྱ།།

ང་ཡིས་འགྲོ་བ་བསླུ་རེ་ན་རཀ་ཀན།།

ང་ཡི་རྗེས་འཇུག་ཡིན་ན་ག་ལ་འཐུང་།།

སེམས་ཅན་ཀུན་གྱིས་འཐུང་བར་མ་གྱུར་ཅིག།

འདི་སྤངས་གཞན་ལ་བསྐུལ་དང་ཉེས་པ་བརྗོད།།

སྔོན་འགྲོ་བསགས་སྦྱང་བསྙེན་སྒྲུབ་བྱས་དང་མཚུངས།།

དེས་ན་འདི་སྤོངས་ཕན་ཡོན་དྲན་པར་གྱིས།།

མ་གཅིག་གསུང་དང་བདུད་འདུལ་རྡོ་རྗེ་དང་།།

སངས་རྒྱས་གླིང་པ་རཏྣ་གླིང་པ་ཡི།།

གཏེར་མར་གཞི་བྱས་བླ་མའི་བཀའ་ལུང་བཞིན།།

ཨོ་རྒྱན་པདྨ་རྒྱལ་ཡུམ་ལབ་སྒྲོན་མའི།།

རྗེས་འཇུག་སྤྲང་མོ་མ་ཎི་ལོ་ཆེན་མ།།

རིག་འཛིན་ཆོས་ཉིད་བཟང་མོས་བྲིས་པའི་དགེས།།

ཐམས་ཅད་འདི་སྤངས་དལ་འབྱོར་དོན་ལྡན་གྱིས།།

རྫོགས་པའི་སངས་རྒྱས་འགྲུབ་པའི་རྒྱུར་གྱུར་ཅིག།
Category:རིམས་ནད།